Paparangan Uhud

**Paparangan Uhud** adolah paparangan nan tajadi antaro kaum Muslim awal jo kaum Quraisy dalam rangkaian parang Muslim–Qiraisy, di sabuah lambah di utara Gunuang Uhud dakek Madinah, pado hari Sabtu, 23 Maret 625 M (7 Syawal 3 H).

Sasudah hijrahnyo kaum Muslim ka Madinah, pamusuahan jo kaum Quraisy samakin maningkek, tautamo akibaik sarangan kaum Muslim tahadok kafilah dagang Makkah. Pado tahun 624, kaum Quraisy mangalami kakalahan dalam Paparangan Badar, di mano babarapo pamimpin urang-urang tu tabunuah. Pado tahun barikuiknyo, Abu Sufyan bin Harb mamimpin pasukan sakitar 3.000 urang manuju Madinah untuak baleh dandam. Kaduo pihak batamu di dakek Gunuang Uhud, tapek di sabalah utara kota.

Pado awal paparangan, kaum Muslim maraiah kamanangan jo mamaso pasukan Quraisy mundur. Sajumlah pamanah Muslim nan ditampekan dek Muhammad di sabuah bukik tadakek untuak malinduangi bagian balakang pasukan mangiro paparangan alah baakhia jo maninggan tampeknyo untuak mangumpuan harato rampasan parang. Kalalaian ko maagiah kasempatan untuak pasukan Quraisy nan dipimpin Khalid bin al-Walid untuak malancaan sarangan baliak dari balakang, mambaliakan ka adaan paparangan, jo mangacauam barisan kaum Muslim. Kakacauan nan tajadi maakibaikan karugian gadang dari pihak Muslim, tamasuak maningganyo Hamzah bin Abdul Muthalib.

Paparangan ko dipandang sabagai kamunduan gadang bagi kaum Muslim jo kamanangan ketek bagi kaum Quraisy, nan kamudian babaliak baliak jo pasukan nan labiah gadang dalam Paparangan Khandaq.

## Latar balakang
Muhammad mulo-mulo manyebaan ajarannyo di Makah indak mandapekan panantangan hinggo katiko badakwah manantang kapicayoan politeistis, nan mamicu katagangan. Muhammad kamudian mamimpin hijrah ka Madinah sasudah bamufakaik jo Bani Aus sarato Khazraj. Untuak maatasi kamiskinan pangikuiknyo, dilakuan panyarangan tahadok kafilah dagang Makah. Pado Maret 624, Muhammad marancanoan panyarangan tahadok kafilah dagang Quraisy nan dipimpin dek Abu Sufyan, namun katauan jo Abu Sufyan mamintak bantuan dari Makah. Pasukan bantuan batamu jo kaum Muslim di Badar, dan dalam paparangan nan tajadi, pasukan Muslim bahasia mamparoleh kamanangan maskipun kalah jumlah.

Kakalahan ko manjadi bancano gadang bagi kaum Quraisy karano banyak tokoh pantiangnyo nan tabunuah, sahinggo wibawa urang-urang tu hancua jo musuah lamo mulai mangancam baliak. Bagi Muhammad, kamanangan ko mampakuek pangaruah jo dukuangannyo. Abu Sufyan, pamimpin baru Quraisy, basumpah mambalehan dandam kaumnyo jo sempat manyarang wilayah sakitar Madinah dalam skala ketek. Paparangan-paparangan ketek acok tajadi kamudian, hinggo pado babarapo bulan kamudian Abu Sufyan mangarahan labiah dari 3.000 pasukan untuak manyarang kaum Muslim sabagai pambalasan ateh kakalahan di Badar.

## Paparangan

### Pagarakan kaum Quraisy
Jo mamimpin pasukan sabanyak 3.000 urang, Abu Sufyan mangarik manuju Madinah untuak mambaleh kakalahan kaumnyo di Badar. Urang-urang tu bakamah di padang rumpuik di sabalah utara kota, jo harapan kaum Muslim akan kalua untuak mahadoki urang-urang tu. Manuruik sijarawan Muslim awal Ibnu Ishaq, sajumlah padusi Makah turuik sarato dalam pasukan Abu Sufyan untuak mambangkikan sumangaik juang, tamasuak Hind binti Utbah, bini Abu Sufyan.

### Pagarakan kaum Muslim
Sakalompok sakitar 1.000 laki-laki Muslim barangkek ka arah utara dari Madinah manuju Gunuang Uhud pado Juma’aik patang, 21 Desember 624. Pado subuah hari bisuaknyo, urang-urang tu maambiak posisi di lereang bawah bukik Uhud. Sasaat sabalum paparangan dimulai, Abdullah bin Ubay, pamimpin suku Khazraj, basamo 300 urang lainnyo, manariak dukuangannyo ka Muhammad jo babaliak baliak ka Madinah. Catatan manyabuikan bahwasannyo Ibnu Ubay indak pueh jo rancano untuak kalua dari Madinah guno mahadoki kaum Quraisy. Ibnu Ubay jo pangikuiknyo kamudian mandapek kacaman dalam Al-Qur'an ateh tindakan ko dalam surek Ali-Imran ayaik 166-168.

Pasukan Muslim, nan kini tingga sakitar 700 urang, bakamah di lereang Uhud mahadok ka Madinah, jo bagian balakang dilinduangi dek gunuang. Sabalum paparangan, Muhammad manampekan 50 urang pamanah di sabuah bukik babatu di sisi barat pakamahan. Iko marupokan kaputusan strategis untuak malinduangi sayok-sayok pasukan Muslim nan jumlahnyo saketek; pasukan pamanah ko batugaih malinduangi sayok kida, samantaro sayok suok dilinduangi dek Gunuang Uhud nan talatak di sisi timur pakamahan. Palinduangan tahadok kaduo sayok pasukan ko dimakasuikan agar pasukan Makah indak dapek mamutari pakamahan Muslim, sahinggo pasukan Muslim indak dapek dikapuang atau dikaliliangi dek kavaleri Makah, maingek jumlah kavaleri Makah malampaui kavaleri Muslim jo 50 bandiang 1. Muhammad mamarintahan pasukan pamanah untuak indak maninggan posisinyo kacuali ateh parintahnyo, jo manakanan hal iko malalui sabdanyo: 

### Duel
Pasukan Makah maambiak posisi bahadokan jo barisan kaum Muslim, jo pasukan utamo dipimpin dek Abu Sufyan, samantaro sayok kida jo suok masiang-masiang dek Ikrimah bin Abu Jahal, anak Amr bin Hishām, jo Khalid bin al-Walid. Amr bin al-‘As manjadi komandan kavaleri jo batugaih mangoordinasian sarangan antaro kaduo sayok kavaleri.

Urang-urang tu malancaan sarangan awal nan dipimpin dek Abu ‘Amir, surang pangasiangan dari Madinah. Namun, sarangan tu bahasia digagalan dek sarangan batu dari kaum Muslim hinggo pasukan tu kabur ka pakamahan di balakang barisan pasukan Makah. Pambaok panji Makah, Talhah bin Abi Talhah al-‘Abdari, maju jo manantang untuak baduel nan dilayani dek Ali bin Abi Thalib, dunsanak Muhammad, nan mambunuahnyo jo sakali tabeh. Dunsanak Talhah, Utsman, balari maambiak panji nan tajatuah–padusi-padusi Makah manyamangaikannyo jo nyanyian sarato tabuahan rabana. Kamudian Hamzah bin ‘Abdul Muttalib kalua dari barisan kaum Muslim jo mambunuahnyo takah nan dilakuan Ali. Sasudah itu, anggota kaluarga Talhah ciek demi ciek malakuan hal nan samo, namun banasib sarupo jo pandahulunyo.

Sasudah duel-duel tu, paparangan antaro kaduo pasukan pun dimulai. Kapicayoan diri pasukan Makah jo capek diruntuah katiko pasukan Muslim manaroboih barisan urang-urang tu.

### Mundurnyo pasukan Makah jo sarangan baliak
Pasukan Makah bahasia dibuek mundur, jo upayo baulang dari kavaleri urang-urang tu untuak manaroboih sayok kida pasukan Muslim dapek digagalan dek pasukan pamanah. Jo kaunggulan dalam paparangan awal ko, pasukan Muslim dapek mamatahan barisan pasukan Makah, sahinggo kamanangan alah nampak dimuko mato. Namun, pasukan pamanah nan malanggar parintah Muhammad maninggaan posisinyo jo ikuik sarato manjarah pakamahan pasukan Makah, sahinggo sayok patahanan manjadi tabukak.

Diwakatu nan kritis tu, kavaleri Makah nan dipimpin dek Khalid bin Walid maambiak kasempatan untuak manyarang siso-siso pasukan pamanah Muslim nan tetap patuah jo parintah Muhammad. Dari situ, pasukan Makah kamudian manyarang sayok jo bagian balakang pasukan Muslim. Kakacauan pun tajadi, jo banyak kaum Muslim tabunuah. Nan manonjol diantaronyo iolah Hamzah, apak Muhammad, nan tabunuah dalam sarangan tombak dari Wahshi bin Harb, surang budak Etiopia punyo Jubayr bin Mut'im.

Samantaro sarangan balasan Makah samakin manguaik, baeda barito bahwasannyo Muhammad alah tabunuah. Namun kamudian dikatahui bahwa Muhammad hanyo taluko–akibaik lamparan batu nan manyababan luko di kaniang jo bibianyo. Dalam konteks ko, diturunan ayaik surek Ali-Imran ayaik 144:

Sasudah paparangan jarak dakek nan sangik tu, banyak kaum Muslim mundur jo bakumpua baliak ka lereang Gunuang Uhud. Sabagian pasukan tapisah jo bausaho baliak ka Madinah, tapi banyak nan tabunuah. Kavaleri Makah indak mampu mangaja ka lereang, sahinggo paparangan pun baranti. Sasudah tu, sajumlah padusi Makah, tamasuak Hindun binti Utbah, dilaporan mamotoang-motoang mayaik kaum Muslim, tamasuak Hamzah. Abu Sufyan kamudian mamutuihan untuak baliak ka Makah jo indak malanjuikan pangajaran pasukan Muslim nan luko di Madinah.

Sabagian ulama maanggap paparangan ko sabagai kakalahan bagi kaum Muslim karano urang-urang tu maalami karugian nan labiah gadang. Namun, ado pulo nan bapandapek sabaliaknyo, jo alasan bahwa pasukan Makah gagal mancapai tujuan utamonyo, yaitu mahancuan Muhammad jo pangikuiknyo, sarato kaputusan urang-urang tu untuak mundur justru manunjuakan kalamahan.

Paparangan ko dikenal juo karano muncuanyo kapamimpinan militer Khalid bin Walid, nan kalak manjadi salah ciek jenderal Arab paliang takenal dalam panakluakan wilayah Kakaisaran Sasaniyah jo Suriah Bizantium.

## Sasudah paparangan
Muhammad jo kaum Muslim mangubuan para korban di madan parang, kamudian baliak ka Madinah pado malam hari. Pasukan Makah bamalam di Hamra al-Asad, babarapoil dari Madinah. Bisuak paginyo, Muhammad mangirim pasukan ketek untuak mamantau pagarakan Makah. Tindakan ko dimakasuikan untuak manunjuakan kakuatan agar mampacapek urang-urang tu pai. Pasukan Makah sempat batahan babarapo hari agar indak nampak mundur karano tadasak, sabalum akhianyo pai.

### Reaksi kaum Muslim
Bagi kaum Muslim, paparangan ko mampunyoi dimensi kaagamoan sakaliguih militer. Urang-urang tu baharok kamanangan takah di Badar, nan dianggap sabagai dukuangan Allah SWT. Namun di Uhud, urang-urang tu hanyo mampu manahan sarangan musuah jo kehilangan banyak urang. Ayaik Al-Qur'an surek Ali-Imran ayaik 152 nan diturunan sasudah paparangan tu manyabuikan bahwa katidakpatuahan jo kainginan untuak manguasoi harato rampasan parang manjadi panyabab kamunduran tu.

Manuruik Al-Qur'an, musibah di Uhud marupokan hukuman sakaliguih ujian bagi kataguahan iman kaum Muslim. Ayaik-ayaik tu maagiah inspirasi jo harapan bagi kaum Muslim, sarato manjadian paparangan-paparangan kamuko mampunyoi makna religius. Aliah-aliah malamahan, paparangan tu justru mampakuaik solidaritas di antaro kaum Muslimin.

### Konflik salanjuiknyo
Abu Sufyan, nan kini mantap sabagai pamimpin, mulai manjalin aliansi jo suku-suku nomaden untuak mampakuaik sarangan barikuiknyo ka Madinah. Upayo ko badampak buruak bagi kaum Muslim, jo duo paristiwa gadang; pambantaian romboangan Muslim dek suku Sulaym sasudah diundang dek kapalo suku Ma'unah, sarato tabunuahnyo para pangajar Islam nan dijebak dek suku nan icak-icak nio masuak Islam.

Indak lamo kamudian, Muhammad mayakini bahwa suku Yahudi Banu Nadir basakongkol untuak mambunuahnyo. Sasudah mangapuang salamo limo baleh hari, urang-urang tu diusia dari Madinah, jo sabagian pindah ka Khaybar dan sabagian ka Suriah. Duo tahun sasudah Uhud, Abu Sufyan basamo sakutunyo manyarang Madinah dalam Paparangan Khandaq.

## Rujuakan

## Bibliografi

* 
* 
* 
* 
*
* 
* 
* 
* 
* 
* 
* 
* 
* 
* Watt, W. Montgomery (1974).  *Muhammad: Prophet and Statesman*, Oxford University Press 
* 
* 
*